Document ID: 31993D0678

ΑΠΟΦΑΣΗ ΤΟΥ ΣΥΜΒΟΥΛΙΟΥ της 6ης Δεκεμβρίου 1993 για κοινή δράση, που υιοθέτησε το Συμβούλιο βάσει του άρθρου Ι.3 της συνθήκης για την Ευρωπαϊκή Ένωση, αναφορικά με την υποστήριξη της διαδικασίας μετάβασης σε μια πολυφυλετική δημοκρατία στη Νότια Αφρική (93/678/ΚΕΠΠΑ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την Ευρωπαϊκή Ένωση, και ιδίως το άρθρο Ι.3,
τους γενικούς προσανατολισμούς του Ευρωπαϊκού Συμβουλίου της 29ης Οκτωβρίου 1993 που επιλέγουν ως τομέα κοινής δράσης την υποστήριξη της διαδικασίας μετάβασης σε μια πολυφυλετική δημοκρατία στη Νότια Αφρική μέσω ενός συντονισμένου προγράμματος βοήθειας για την προετοιμασία των εκλογών και την παρακολούθησή τους και μέσω της θέσπισης ενός κατάλληλου πλαισίου συνεργασίας για την παγίωση των οικονομικών και κοινωνικών βάσεων της μετάβασης,
ΑΠΟΦΑΣΙΖΕΙ:
Άρθρο 1
Η Ευρωπαϊκή Ένωση θέτει σε εφαρμογή ένα συντονισμένο πρόγραμμα βοήθειας για την προετοιμασία και την παρακολούθηση των εκλογών που θα διεξαχθούν στη Νότια Αφρική, στις 27 Απριλίου 1994, με βάση τα εξής στοιχεία:
1. η βοήθεια για την προετοιμασία των εκλογών θα συνίσταται στην παροχή συμβουλών, τεχνικής βοήθειας και κατάρτισης καθώς και συνεχούς υποστήριξης για την αγωγή ελευθεροφρόνων ψηφοφόρων, και στην αποστολή σημαντικού αριθμού ευρωπαίων παρατηρητών στα πλαίσια μιας σφαιρικής διεθνούς προσπάθειας συντονιζόμενης από τα Ηνωμένα Έθνη,
2. συνιστάται ήδη από τώρα μια «ευρωπαϊκή ομάδα εκλογών» στη Νότια Αφρική, σύμφωνα με τις λεπτομέρειες που αναφέρει το παράρτημα.
Άρθρο 2
Οι λειτουργικές δαπάνες για την εκτέλεση του συντονισμένου προγράμματος που αναφέρεται στο άρθρο 1 επιβαρύνουν τον κοινοτικό προϋπολογισμό (ειδικό πρόγραμμα).
Πάντως, οι μισθοί και τα έξοδα ταξειδίου, προς και από τη Νότια Αφρική, των παρατηρητών των εκλογών, επιβαρύνουν τα κράτη μέλη αποστολής τους.
Άρθρο 3
Το Συμβούλιο θα ενεργοποιήσει τις εσωτερικές εκτιμήσεις για τη δημιουργία ενός κατάλληλου πλαισίου συνεργασίας για την παγίωση των οικονομικών και κοινωνικών βάσεων της δημοκρατικής και πολυφυλετικής μετάβασης και θα εξετάσει τις προτάσεις που θα υποβάλει η Επιτροπή για το σκοπό αυτό τόσο για την άμεση περίοδο μετάβασης όσο και για μακρύτερο χρονικό διάστημα.
Άρθρο 4
Η παρούσα απόφαση παράγει αποτελέσματα από την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.
Βρυξέλλες, 6 Δεκεμβρίου 1993.

Labels: 10
18
15
19